
I.) Képviselő-testület és bizottságai
Sülysáp Nagyközség Önkormányzatának Képviselő-testülete az előző beszámoló óta- a 2012. június 14-én megtartott ülését követően a mai napig - összesen 16 alkalommal - 10 munkaterv szerinti és 6 rendkívüli ülés keretében - került összehívásra. Az ülések mindegyikén részt vettem, azokat vezettem.
A képviselő-testületi ülésekre a meghívók és az előterjesztések a képviselő-testület tagjai részére elektronikus úton kerülnek kiküldésre. Az elektronikus előterjesztések megküldésénél nem okoz problémát az sem, hogy időnként előfordul, hogy több száz oldalnyi a kiküldendő anyag. Az elektronikus kiküldéssel és a számítógépeken végzett munkával jelentős mennyiségű papírt sikerül megtakarítani.
Sülysáp Nagyközség Önkormányzatának Képviselő-testülete az alakuló ülésén létrehozott bizottsági struktúrában az elmúlt időszakban nem változtatott, továbbra is 3 bizottságban folyik a munka. Egy-egy bizottság azonban több szakterülettel is foglalkozik. Ezt – mint tudjuk – a képviselők számának 2010-es csökkentése indokolja. Véleményem szerint a 2010-ben felállított bizottsági struktúra hatékony és az elmúlt három évben jól vizsgázott. 
A Bizottságok mindegyike a képviselő-testületi ülések hetében tartja üléseit, így biztosítva a KT elé kerülő előterjesztések előzetes szakmai véleményezését. 
A Bizottságok munkáját és döntéseit igyekszem rendszeresen figyelemmel kísérni, ha tehetem az üléseken részt veszek.
A közoktatásban 2013. január 1-jétől bekövetkezet változások miatt az Oktatási, Művelődési és Sportbizottság megnevezését célszerű volna módosítani, hiszen az oktatás helyett ma már az óvodai nevelés tartozik a bizottság hatáskörébe, továbbá a területet szabályozó jogszabály is közoktatási helyett köznevelési nevet visel. Javasolt elnevezés: Köznevelési, Művelődési és Sportbizottság. 
II.) Polgármesteri fogadóóra
A lakossági igényeknek megfelelően minden héten lehetőség van a személyes találkozásra: minden hétfőn 15:00 és 17:00 között várom a fogadóórára jelentkezőket.
A fogadóórák látogatottsága változó, de egyértelműen elmondható, hogy időről-időre vannak olyan ügyek, amelyekben a polgárok a polgármesterhez kívánnak fordulni.

Természetesen a heti rendszerességgel tartott fogadóóra ellenére is adódnak halasztást nem tűrő ügyek. Ezekben az esetekben mindig nyitva áll az ajtó a sülysápi polgárok előtt!
III.) Részvétel Sülysáp Nagyközségi Önkormányzat képviseletében az alábbi eseményeken (a teljesség igénye nélkül):

· Állampolgári eskütételek lebonyolítása;
· Nemzeti, állami és helyi ünnepeken való részvétel, beszédek;
· Civil szervezetek rendezvényein való részvétel, munkájuk nyomon követése;
· Óvodai ballagásokon, évzárókon részt vettem, betekintést nyerhettem az óvodában folyó munkába;

· Sportrendezvényeken, sporteseményeken való részvétel, azok megnyitása (pl. Tápiómenti Maraton, melynek fővédnöke is voltam);
· Rendszeres részvétel a Tápióvidéki Többcélú Kistérségi Társulás ülésein;

· Részt vettem a Sülysáp székhelyű Családsegítő és Gyermekjóléti Szolgálat működtetésére létrehozott Társulás ülésein;
· Részvétel a Tápiómenti Területfejlesztési Társulás társulási-, és bizottsági ülésein;
· Elmúlt évben részt vettem és beszédet mondtam a Móra Ferenc- és a Szent István Általános Iskola évnyitó-, valamint ballagási- és évzáró ünnepségén;
· Részt vettem a Tápiómenti Csatornamű Vízgazdálkodái Társulat küldöttgyűlésein, valamint Intéző-, és Ellenőrző Bizottsági ülésein;

· Részt vettem a „Sülysápért” Közalapítvány kuratóriumának ülésein

IV.) Lakossági fórumok és tájékoztatók:

· 2013 áprilisában Önkormányzatunk közmeghallgatást tartott

· Sajtó:

· Rendszeres tájékoztatás a www.sulysap.hu önkormányzati honlapon és fórumon;

· Rendszeres tájékoztatás a Sülysápi Hírforrás című kiadványban;

· Williams TV élő műsorában való részvétel

V.) Egyéb fontos tényezők, feladatok
· Önkormányzatunk pályázatot nyújtott ne a templom utcai partfal stabilizálására. 2012 novemberében megszületet a támogató döntés, majd ezt követően elkészíttettük az építési-, engedélyeztetési, valamint kiviteli terveket, kiválasztottuk a közbeszerzést lebonyolító vállalkozót és reményeink szerint néhány napon vagy héten belül az építési engedély birtokában megindíthatjuk a közbeszerzési eljárást. Mivel az elnyert támogatással, a támogató döntést követő egy éven belül el kell számolni, a kivitelezésre rendkívül rövid idő marad. 
· 2013. január 1-től felálltak a Járási Hivatalok, melynek következtében a Polgármesteri Hivataltól egyes ügyek elkerültek és dolgozói létszámunk is csökkent. 

· 2013. január 1-től az önkormányzat már nem kötelezettje az általános iskolai oktatás-nevelési feladatnak, azt az állam látja el a Klebelsberg Intézményfenntartó Központ útján. Ennek ellenére önkormányzatunk nem szakadt el teljesen az iskolától, hiszen a működtetői feladatokat továbbra is mi látjuk el: önkormányzatunk gondoskodik iskoláink fűtéséről, világításáról, takarításáról, valamint a sülysápi iskolások étkezetéséről. 

· 2013 februárjában hosszas előkészítést követően végre megkezdődött a Tápió vidék, valamint Sülysáp csatornázása. A csatornázási munkálatok várhatóan 2013-ban befejeződnek és 2014 nyaráig az utak helyreállítása is megtörténik, és 2014 őszen megkezdődhet a próbaüzem. Az egy éves próbaüzem után kerülhet majd sor a projekt műszaki és pénzügyi zárására. A Sülysápon megépülő kisrégiós szennyvíztisztító építése várhatóan 2013. július-augusztusában kezdődik meg, jelenleg az építési engedélyezési eljárás zajlik.

·  A 2012 tavaszán benyújtott óvodabővítési pályázatunk eredményét 2012 szeptemberében ismertük meg, és örömmel vettük tudomásul, hogy mintegy 119 millió forint támogatást nyertünk. A támogató döntést követően elkészíttettük a kiviteli terveket, lefolytattuk a közbeszerzési eljárást és 2013. májusában megkezdődött az építkezés. Az építkezés ideje alatt az 1. sz. óvodát be kell zárjuk, ezért a többi óvodában kisebb zsúfoltságot tapasztalhatunk. 

· Többszöri sikertelen pályázatot követően 2013-ban ismételten benyújtotta önkormányzatunk a várossá váláshoz szükséges tanulmányt és előzetes információink szerint végre minden akadály elhárult Sülysáp várossá nyilvánítása elől, így 2013 augusztusában városavató ünnepséget tartunk. 

Sülysáp, 2013.06.13.

Horinka László
 polgármester

